text:  Hvem så tre scooter-kørere før stor halmbrand?
  14 august 2019 kl. 19.35
  Natten til onsdag i sidste uge opstod der en voldsom halmbrand i Gram. Nu efterlyser politiet tre scooter-kørere, der blev set nær brandsstedet.
  Politi og redningsberedskabet modtog alarmen om branden onsdag den 7. august klokken 00.18.
  Da havde flammerne allerede godt fat i et stort halmlager i det gamle teglværk på Skovbrynet 2 i Gram. Først 9 timer senere havde et stort opbud af brandfolk fra det meste af Sønderjylland fået kontrol med ilden.
  Nu håber Syd- og Sønderjyllands Politi på borgernes hjælp i forbindelse med efterforskningen af årsagen til brandens opståen.
  Et vidne har set tre personer køre på scootere i Gram natten mellem den 6. og 7. august kort før halmbranden blev opdaget. De tre kan muligvis have set noget af interesse for politiet.
  Forud for branden – omkring midnat – så vidnet tre personer på hver deres scooter komme kørende ad Åvej i vestlig retning.
  - Da de tre personer kan have set noget af interesse for politiet, vil vi gerne i kontakt med dem. Såfremt du har været fører af en af scooterne eller ved, hvem personerne er, så kontakt os på telefon 1-1-4, skriver politiet i en pressemeddelelse.
  